Katja Mast

D **Katja Mast** (* 4. Februar 1971 z Offeburg) isch e dytschi Bolitikeri (SPD). Si isch syter 2005 Mitgliid vum Dytsche Bundesdaag un syt 2025 Barlemäntaarischi Staatssekreteeri bi dr Bundesminischteri fiür Aarbet un Soziaals. Vu 2021 bis 2025 isch si Eerschti Barlemäntaarischi Gschäftsfieri vu dr SPD-Bundesdaagsfrakzioon gsii.

D Mast isch vu 2011 bis 2016 Generaalsekreteeri vu dr SPD Baade-Wiirtebäärg un vu 2014 bis 2018 Vorsitzeri vu dr SPD-Landesgruppe Baade-Wiirtebäärg im Bundesdaag gsii. Vu 2017 bis 2021 Dezämber isch si stellverdrättendi Frakzioonsvoorsitzeri gsii.

## Uuusbildig un Beruef
Noch em Abituur 1990 am Wiirtschaftsgimnasium z Offeburg het d Katja Mast bis 1992 Bankchauffrau bi dr Sparkasse Offeburg gleert. Derno het si an dr Universiteet Haidelberch Biology, Bolitology, Geografy un Pedagogik studiert. Anne 1999 het si s eerscht Staatsexaame fir s Leeramt an Gimnasie abglait. 

Vu 1999 bis 2003 het d Katja Mast as Projäktlaiteri in dr Berootigsfirma *Institut für Organisationskommunikation GmbH* gschafft. Vu 2003 bis 2005 isch si Referänti bim Personaalvoorstand vu dr Dytsche Baan AG gsii.

## Bolitik
D Katja Mast het si scho syter anne 1990 fir d SPD engaschiert ghaa un isch anne 1993 schließli in d Bartei yydrätte. Vu 1993 bis 1996 het si em Juso-Landesvoorstand z Baade-Wiirtebäärg aagheert. Si isch u.&nbsp;a. Juso-Voorsitzeri z Offeburg un stellverdrättendi Landesvoorsitzeri vu dr Jusos Baade-Wiirtebäärg gsii. In dr Joor 1992, 2009, 2010, 2012 un 2017 isch si Mitgliid vu dr Bundesversammlig gsii, derzue si Deligierti uf SPD-Barteidääg gsii, langjeerig Mitgliid vu dr Aadraagskummission vu dr SPD Baade-Wiirtebäärg un stellverdrättendi Chraisvoorsitzeri vu dr SPD im Enzkchrais.

Im Oktoober 2005 isch d Katja Mast zum eerschte Mool in Bundesdaag gweelt woore. Si duet syterhäär dr Waalchrais Pforze verdrätte, wu näbe Pforze au dr Enzchrais derzuegheert. Si isch all Mool iber d Landeslischt yyzooge. Vu 2005 bis 2013 het si as stellverdrättendi Sprächeri vu dr SPD-Landesgruppe Baade-Wiirtebäärg amtiert, ab 2009 au as stellverdrättendi Sprächeri fir Aarbet un Soziaal vu ire Frakzioon. Im Oktoober 2011 isch si uf em Landesbarteidaag vu dr SPD Baade-Wiirtebäärg zur Generaalsekreteeri gweelt woore. Bi dr Bundesdaagswaal 2013 het si zäme mit em Gernot Erler s Spitzetandem vu dr SPD Baade-Wiirtebäärg gstellt un isch derno vu 2014 bis 2018 zur Laiteri vu dr 16-chepfige Landesgruppe in dr Noofolg vum Christian Langes un au zue dr Sprächeri vu dr SPD-Bundesdaagsfrakzioon fir Aarbet un Soziaals ufgruckt.

Fir d Landdaagswaal 2016 het d Mast as Generaalsekreteeri d Waalkampflaitig fir dr SPD-Landesverband ibernuu. No dr staarke Verluscht fir d SPD bi dr Landdaagswaal isch si nimi as Generaalsekreteeri aadrätte, iri Noofolgeri isch d Luisa Boos woore. No dr Bundesdaagswaal 2017 isch d Mast stellverdrättendi Frakzioonsvoorsitzeri un doo zueständig fir Aarbet, Soziaals, Familie, Senioore, Fraue un Juuged. Derzue isch si im Meerz 2018 as Verdrätteri vu dr SPD-Bundesdaagsfrakzioon in Vermittligsuusschuss vum Bundesdaag gweelt woore. Si isch derzue au stellverdrättend Migliid im Huushaltsuusschuss.

Ab em 6. Juni 2018 isch si Mitgliid in dr vu dr Bundesregierig yygsetzte Räntekummission „Verlässlicher Generationenvertrag“ gsii.

Bi dr Bundesdaagswahl 2021 isch si iber Blatz 5 vu dr Landeslischt Baade-Wiirtebäärg wider in Dytsche Bundesdaag gweelt woore. Am 9. Dezämber 2021 isch si zur Eerschte Barlemäntaarische Gschäftsfieri vu ire Frakzioon gweelt woore.

Bi dr Bundesdaagswahl 2025 isch si wiider iber Blatz 5 vu dr Landeslischt Baade-Wiirtebäärg in Dytsche Bundesdaag gweelt woore.

Wu s Kabinett Merz bildet wooren isch, isch si am 6. Mai 2025 zur Barlemäntaarischi Staatssekreteeri bi dr Bundesminischteri fiür Aarbet un Soziaals, Bärbel Bas (SPD), ernännt woore.

## Weblink

* Websyte vu dr Katja Mast
* 
* d Katja Mast im Stadtwiki Pforzheim-Enz
* 

## Fueßnote